《狂泉》
宋代·范浚

昔有大荒国，水以狂泉名。国人皆饮泉，狂颠率无宁。

一者自穿汲，乃独能常醒。国人既皆狂，反见不狂惊。

顾谓不狂人，无乃鬼物凭。不然是狂疾，救疗当痊轻。

施针灼炷艾，肤肉无全平。而彼不狂者，被虐楚不胜。

贲然走泉所，酌饮不敢停。既饮即亦狂，万虑皆迷冥。

其狂与众一，众始欢相倾。世事今亦然，嗟哉感诗鸣。

安得跨鹏背，独往游天溟。寄谢彼狂子，酌泉吾不能。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。